CELEX: 31987R0778
Language: el
Date: 1987-03-16 00:00:00
Title: Κανονισμός (ΕΟΚ) αριθ. 778/87 του Συμβουλίου της 16ης Μαρτίου 1987 για την τροποποίηση του κανονισμού (ΕΟΚ) αριθ. 2990/82 περί πωλήσεως βουτύρου με ελαττωμένη τιμή στους δικαιούχους κοινωνικής αρωγής

Avis juridique important

|

31987R0778

Κανονισμός (ΕΟΚ) αριθ. 778/87 του Συμβουλίου της 16ης Μαρτίου 1987 για την τροποποίηση του κανονισμού (ΕΟΚ) αριθ. 2990/82 περί πωλήσεως βουτύρου με ελαττωμένη τιμή στους δικαιούχους κοινωνικής αρωγής  

Επίσημη Εφημερίδα αριθ. L 078 της 20/03/1987 σ. 0012 - 0012

***** ΚΑΝΟΝΙΣΜΟΣ (ΕΟΚ) αριθ. 778/87 ΤΟΥ ΣΥΜΒΟΥΛΙΟΥ  της 16ης Μαρτίου 1987  για την τροποποίηση του κανονισμού (ΕΟΚ) αριθ. 2990/82 περί πωλήσεως βουτύρου με ελαττωμένη τιμή στους δικαιούχους κοινωνικής αρωγής  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 804/68 του Συμβουλίου της 27ης Ιουλίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 12 παράγραφος 2,  την πρόταση της Επιτροπής,  Εκτιμώντας:  ότι ο κανονισμός (ΕΟΚ) αριθ. 2990/82 (3) καθιερώνει καθεστώς για την πώληση βουτύρου με μειωμένη τιμή στους δικαιούχους κοινωνικής αρωγής· ότι, λαμβανομένης υπόψη, αφενός, της κτηθείσας εμπειρίας και, αφετέρου, της ανάγκης να καταστεί το μέτρο αυτό αποτελεσματικότερο, είναι σκόπιμο να αυξηθεί το ποσό της ενίσχυσης·  ότι αποδεικνύεται σκόπιμο, για την παρακολούθηση της εφαρμογής του καθεστώτος που θεσπίζει ο κανονισμός (ΕΟΚ) αριθ. 2990/82, να προβλεφθεί, αφενός, ότι τα ενδιαφερόμενα για την εφαρμογή του μέτρου κράτη μέλη ανακοινώνουν στην Επιτροπή το πρόγραμμα εφαρμογής και, αφετέρου, ότι, μετά από ορισμένη περίοδο, το Συμβούλιο μπορεί να εξετάσει τα αποτελέσματα του μέτρου με βάση την έκθεση της Επιτροπής και, ενδεχομένως, να ανανεώσει το προαναφερόμενο καθεστώς,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 2990/82 τροποποιείται ως εξής:  1. Το άρθρο 1 αντικαθίσταται από το ακόλουθο κείμενο:  «Άρθρο 1  Στα κράτη μέλη επιτρέπεται, μέχρι τις 31 Δεκεμβρίου 1988, να χορηγούν ενίσχυση για την αγορά βουτύρου με μειωμένη τιμή από τους δικαιούχους κοινωνικής αρωγής.»  2. Στο άρθρο 3, οι λέξεις «80 ECU ανά 100 kg» αντικαθίστανται από τις λέξεις «178 ECU ανά 100 kg».  3. Παρεμβάλλεται το ακόλουθο άρθρο:  «Άρθρο 3α  1. Τα ενδιαφερόμενα κράτη μέλη ανακοινώνουν στην Επιτροπή τις διατάξεις που μελετώνται για την πώληση βουτύρου στους δικαιούχους που αναφέρονται στο άρθρο 1, διευκρινίζοντας τον προβλεπόμενο αριθμό δικαιούχων, την περίοδο εφαρμογής αυτών των διατάξεων και τις ποσότητες βουτύρου που θα χρησιμοποιηθούν.  2. Η Επιτροπή, σύμφωνα με τη διαδικασία του άρθρου 30 του κανονισμού (ΕΟΚ) αριθ. 804/68, εγκρίνει τις διαβιβαζόμενες διατάξεις ή ζητά την τροποποίησή τους, μέσα σε διάστημα τριών μηνών από την ημερομηνία παραλαβής των διατάξεων αυτών.  3. Το Συμβούλιο, πριν τις 31 Δεκεμβρίου 1988, με βάση έκθεση της Επιτροπής, εξετάζει τη δυνατότητα παράτασης ισχύος του καθεστώτος που προβλέπεται από τον παρόντα κανονισμό.»  Άρθρο 2  Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 16 Μαρτίου 1987.  Για το Συμβούλιο  Ο Πρόεδρος  L. TINDEMANS  (1) ΕΕ αριθ. L 148 της 28. 6. 1968, σ. 13.  (2) Βλέπε σ. 1 της παρούσας Επίσημης Εφημερίδας.  (3) ΕΕ αριθ. L 314 της 10. 11. 1982, σ. 26.